ત્યારે આજ તો સમરાંગણની તોપ જેવો ધુંવાધાર અમલદાર નાનકડા એવા ગામે મુકામ કરી રહ્યો હતો. વંડા તે દી’ ‘તથા’નું ગામ-વંડા ગામે થાણેદાર રહે. જો આ ગામના મહેસૂલનું નામ રૂપિયો કે દોઢ રૂપિયો પડે તો આસપાસનાં બાર જેટલાં ગામડાંના ખેડૂતોનો કડૂસલો વળી જાય! રાજની લાખો રૂપિયાની મહેસૂલનો છેડો વંડા ગામથી ગૂંથાવાનો શરૂ થાય. વસૂલાતી અધિકારી સાથે વહીવટદારે આવીને સૌપ્રથમ ગામના પાંચ-દસ ખેડૂતનો દાણો દાબી જોયો, પણ એ બધાએ એક જ વાત ઉચ્ચારી: ‘સા’બ! કાબા ધનજી પટેલને બોલાવો-એ જે કાંઇ કરશે એ સૌને મંજૂર રહેશે.’